
Overall, we can say that we can and must respond to the specific challenges of our time 
with the eternal values stemming from faith, for which there is a social need again today. 
That is why it is justified that the religious life specialization should also appear in Sopron 
in infant and little-childcare worker education, even in connection with the already existing 


kindergarten version. 
KULCSSZAVAK ABSZTRAKT 
e hitélet A kisgyermeknevelés a történelemben elsősorban a családokban élők nők feladata volt, 
e nevelés a városokban az iparosodás idejéig, a falvakban a 20. századig. A hagyományok átadása 
e bölcsőde és az életre nevelés kezdeti lépései a kisgyermekek otthonában és a szűkebb vagy tágabb 
e kora gyermekkor családi összejöveteleken, valamint a település fontos eseményein történt. Ma, amikor a 


korai gyermeknevelés áttevődött a szakképzett csecsemő- és kisgyermeknevelők 
kezébe, vagyis a bölcsődei színtérre, ezzel az ő felelősségük is megnőtt. Azoknak a 
szülőknek, akik egyházi bölcsődébe adják a kisgyermekeiket, fontos a világnézeti 
nevelés. Tanulmányomban azt igyekszem feltárni, és megmutatni, hogy mindez 
pontosan mit jelent, és hogyan lehet a bölcsődei neveléshez illeszteni, és rámutatok arra, 
hogy a hitéleti szokások kialakításának az elkezdése már ebben az életkorban is fontos. 


A folyamatok áttekintése 


A születéstől kezdődő korai gyermekkor a világra való ráébredés és a kíváncsiság 
időszaka. A kisgyermek élete legnagyobb tanulásának periódusa ez, mely alatt a 
mozgások koordinálásával megtanul járni, megtanulja az emberi beszédet, és foko- 
zatosan képes differenciálni a szavak, a mondatok között. Ebben a korszakban sajá- 
títja el családja és környezete szokásrendjét. Mindezek folyamatos megerősítése az 
alapja a szocializációnak és a későbbi, felnőtt kori viselkedésnek. Egyúttal ez az idő- 
szak alapozza meg a gyermek kíváncsiságát, nyitottságát a világra, valamint a gon- 
dolkodásmódját és a világnézetét. 

Mindez fokozatosan és folyamatosan érvényesülő környezeti hatásokkal alakul 
ki. Legfontosabb része az otthon melege, szeretetteljes légköre és a szülők figyelme, 
ami a gyermekre irányul. Ez a legkorábbi minta, amit a kisgyermek előbb ösztönö- 
sen, majd később tudatosan utánoz, átvesz. 

A kisgyermeknevelés a történelemben elsősorban a családokban élő nők feladata 
volt, a városokban az iparosodás idejéig, a falvakban a 20. századig. A nagycsaládok 
szerepe évezredek alatt kristályosodott ki és működött. A hagyományok átadása és 
az életre nevelés kezdeti lépései a kisgyermekek otthonában és a szűkebb vagy 
tágabb családi összejöveteleken, valamint a település fontos eseményein történt. Az 
anya még a földeken szükséges munkákhoz is elvitte a még szopó csecsemőt, hogy 
meghatározott időnként táplálni tudja. Később a nagyszülő és / vagy a nagyobb test- 
vér vigyázott rá, játszott vele. 

A lelki, érzelmi és a hitéleti nevelés is itt kezdődött a mondókákkal, dalokkal, 
szokások kialakításával, történetmeséléssel, játékkal. Korabeli leírások, néprajzi fel- 
jegyzések és egyháztörténeti adatok is megerősítik mindezt. 

A 20. században a nagycsaládok szétesése, a városokba vándorlás, valamint a 
nők munkába állása fokozatosan megváltoztatta a koragyermekkori nevelést. Ugyan 
az első időszakban a bölcsőde és óvoda, sőt, az alapfokú iskola nevelési rendszere is 
összekapcsolódott, vagyis nem különült el úgy sem korosztály szerint, sem módszer- 
tani szempontból, mint napjainkban, mégis legalább felügyeletet és nevelési alapo- 
kat is jelentett a kisgyermek számára. 

Ma, amikor a korai gyermeknevelés áttevődött a szakképzett csecsemő- és kisgyer- 
meknevelők kezébe, vagyis a bölcsődei színtérre, ezzel az ő felelősségük is megnőtt. 

Tapasztalatból tudjuk, hogy a legtöbb bölcsődés kisgyermeket reggel beviszik a 
bölcsődébe, és munka után, gyakran kora este viszik onnan haza. A szülők a kisgyer- 
mekkel jobb esetben hétvégeken, ünnepeken tudnak foglalkozni, hétközben pedig a 
csecsemő- és kisgyermeknevelők gondjaira bízzák. Így gyakorlatilag a koragyer- 
mekkori nevelési feladatokat — a szokások kialakításától kezdve az anyanyelvi, va- 
lamint a művészeti nevelésig — a bölcsőde szakemberei végzik. Sőt, a kisgyermek 
világnézetének alapjait is jobbára ők fektetik le. 

Ennek az óriási felelősségnek a terhét elsősorban a család hordozza, azonban 
korunkban, amikor a bölcsődében tölti a kisgyermek napjainak nagyobb részét, leg- 
alább a szülőivel azonos felelősség terheli a kisgyermeknevelőt is. A csecsemő- és 
kisgyermeknevelő képzés során, a gyakorlatokon szembesülünk azzal, hogy a 
munka, a családfenntartás kötelezettsége miatt nagyon sok szülő már 8 hónapos kor 
alatt is beadja gyermekét a bölcsődébe, aki ott, a közösségben mondja ki első szavait, 
teszi meg az első lépéseit. Ehhez kapcsolódik Tölgyessy Zsuzsanna markáns megál- 
lapítása, mely szintén korunk gyermeknevelési folyamataira reagál. ,, Egyre általá- 
nosabb tendencia, hogy a demokratikus nevelés helyére a laissez faire megengedő 
( , csinálj, amit akarsz, csak engem hagyj békén") nevelés kerül, ugyanis a folyama- 
tos költekezésben vagy akár az anyagi biztonság megteremtésében — különösen az 
egyszülős család esetén — a családok nagy része kimerül, és gyakran nem képes biz- 
tos erkölcsi iránytűt adni a gyermekek kezébe. Ennek következménye egyrészt a kia- 
lakulatlan értékrendszerű, viselkedészavaros vagy másrészt a közönyös, az érzelmi 
kötődést elutasító gyermekek számának emelkedése" (Tölgyessy, 2020:27). 

Ez a szülői hozzáállás sajnos, tapasztalataink szerint, a bölcsődés korosztályt is 
érinti. Azt a korosztályt, amelynek a legnagyobb figyelmet kellene szentelni, hiszen 

ebben a kisded korban alapozódik meg a személyiség, és ennek kibontása a család, 
de legalább ennyire a bölcsőde feladata. 


A bölcsődei szerepek változása 


A kora gyermekkori intézményesült nevelés fejlődéstörténetét áttekintve láthatjuk, 
hogy hazánkban a 19. század felétől beszélhetünk bölcsődékről, vagyis olyan intéz- 
ményekről, amelyek funkciója — mai szóhasználattal — részben szociális, részben 
családsegítő volt, amiről a korabeli napilapok is tudósítottak. Többek között a Képes 
Pesti Hírlap (1928) címlapfotókkal és rövid hírrel adta tudtul, hogy a bölcsődébe 
beadott gyermekeket megfürdetik, etetik, altatják, és a játék, valamint az orvosi vizs- 
gálat sem maradhat el. Ezután alakult meg az a Stefánia Szövetség, mely az anyákat 
egészségügyi ellátással és más, karitatív tevékenységgel segítette. Ennek égisze alatt 
indult meg a védőnő- és gondozónőképzés is. 

A háború utáni szocialista rendszerben a munkahelyi bölcsődék száma szaporodott 
meg, de ezek nem tudták biztosítani azt a törődést, személyes gondoskodást, rugalmas 
állandóságot, amit a családi nevelés megadott, illetve a későbbi pikleri! elvek megerő- 
sítettek, amikkel egyidőben, a hazai irodalomban a bölcsődei gondozás-nevelés ered- 
ményeivel foglalkozó közlemények is megjelentek. Piklernél központi kérdésként az 
egészséges csecsemő és kisded harmonikus személyiségének kialakítása állt, ez a 
gyermekekkel való foglalkozás minőségi változását is igényelte, főként az állandó kis- 
gyermeknevelő alkalmazását, a játék szerepének növelését, a gondozás higiénés sza- 
bályainak szigorítását, valamint az otthonosabb környezetet. És természetesen az irá- 
nyított, játékos, rendszerbe illeszthető, mégis rugalmas tevékenységet is jelentette. 
Napjainkban a bölcsőde, mint intézmény, a gyermekjóléti alapellátás része, melybe 
a szülők 20 hetes kortól 3 éves korig vihetik gyermekeiket. A KSH 2022-es adatai 
szerint, mely az összes bölcsődetípust (bölcsőde, minibölcsőde, munkahelyi böl- 
csőde, családi bölcsőde) tárgyalja, Magyarországon 2021-ben ,, összesen 4779 cso- 
portban 875 hagyományos bölcsőde, 280 minibölcsőde, 994 családi bölcsőde és 11 
munkahelyi bölcsőde biztosította " (KSH, 2021) a kisgyermekek gondozását. ,, Az ösz- 
szes ellátási formában együttvéve egy év alatt 2614-gyel nőtt a kapacitás, 5 év távla- 
tában 1496-os volt az emelkedés ". (KSH, 2021) 2022-ben Győr-Moson-Sopron vár- 
megyében 2624 volt a férőhelyek száma, és a beíratott kisgyermekek száma alapján 
ebben a térségben megteltek a bölcsődék. Az adatok külön nem térnek ki az egyházak 
által fenntartott bölcsődékre, feltételezhető tehát, hogy azokat is ezekbe a típusokba 
sorolták, nagyságuk szerint. Ez a 2017-es törvény alapján is így értelmezhető, hiszen 
az önkormányzatok működtethetnek nem állami fenntartóval (civil, egyházi) kötött 
ellátási szerződéssel is bölcsődét, minibölcsődét, családi bölcsődét vagy munkahelyi 
bölcsődét. A Statisztikai Tükör (2019) elemzése alapján elmondható, hogy a családi 
bölcsődéket 7190-ban civil, nonprofit vagy egyházi fenntartók működtetik. 


1  Pikler Emmi (1902-1984) magyar orvos, gyermekgyógyász volt. Munkásságának középpontjában 


az egészséges csecsemő és kisded harmonikus személyiségének kialakítása állt. 

A bölcsődei gondozás és nevelés főbb feladatait az egészséges testi fejlődés elősegí- 
tése, a biztonságos, egészséges környezet biztosítása, az élettani szükségletek egyéni 
igény szerinti kielégítése, az egészségvédelem, egészséges élethez szükséges és 
egyéb higiénés szokások kialakulásának segítése jelenti. Emellett, talán mindezek 
előtt, az érzelmi-lelki fejlesztés és a szocializáció alapjainak az erősítése áll, amihez 
elengedhetetlen a derűs, szeretet- és bizalomteljes légkör, a gondozónőhöz kapcso- 
lódó érzelmi biztonság, az egyéniség fejlesztése, a társas kapcsolatokban és egyéb 
viselkedési folyamatokban az alapvető szabályok kialakítása, elfogadtatása, a meg- 
ismerési folyamatok fejlődésének segítése aktív és kreatív játékokkal, tevékenysé- 
gekkel, ismeret-, élmény- valamint segítségnyújtással, mintaadással, a gyermeki kér- 
désekre adott válaszokkal. Ebben a korban a kisgyermeknek a , tematikus", de egy- 
másba átívelő foglalkozás is játék (Balogh et al, 2012). 

Mivel a kisgyermek elsődleges közösségének és nevelő közegének a családot kell 
tekinteni, a bölcsődei nevelésnek a családi nevelés értékeit, hagyományait és szoká- 
sait tiszteletben kell tartani, erősíteni, az esetleges hiányosságokat pedig pótolni. 

A korábbi , gyermekmegőrzési" funkció helyett a mai bölcsődei nevelés-gondo- 
zásban elsődlegessé vált az értékközvetítő és értékteremtő folyamat, oly módon, hogy 
az lehetőséget nyújtson a gyermeki személyiség teljes kibontakoztatására, a szemé- 
lyes, a szociális és a kognitív kompetenciák fejlődésének segítésével. Jóllehet, a ne- 
velés és a gondozás elválaszthatatlan egységet alkot a bölcsődében, illik különbséget 
tenni közöttük. A gondozás minden részlete nevelés is egyben, azonban a nevelés 
sokkal tágabban értelmezendő a bölcsődei életben. Ehhez a felnőtt őszinte érdeklődé- 
sére, figyelmére és a gyermekhez való szeretetteljes kapcsolódására van szükség. Eb- 
ben az életkorban is szükséges támogatni, erősíteni és elismerni, dicsérni a pozitív 
megnyilvánulásokat, és finoman csökkenteni, átfordítani a negatív jelenségeket. 

A biztonságot és a stabilitást a gyermeknek egyrészt a személyi- és tárgyi kör- 
nyezet állandósága adja, az érzelmi biztonság pedig a tájékozódás, a jó szokások 
kialakulásának egyik alapja. A folyamatosan ismétlődő napirend kiszámíthatóságot 
eredményez, ebből következnek az életmódhoz kapcsolódó szokások; míg az új 
helyzetekhez való fokozatos hozzászoktatás viszont az alkalmazkodást, a változások 
elfogadását segíti. A gyermeket körülvevő szeretet, elfogadás fokozza az aktivitást 
és növeli az önállóságot. Az inspiráló környezet, a türelem, a gyermek meghallgatása 
és véleményének figyelembevétele, a gyermek életkorának megfelelő válaszadás, és 
a kompetenciájával arányos döntési lehetőség megadása a bölcsődei nevelés-gondo- 
zás egyik kiemelt feladata. Az előbb felsoroltakból fakad majd a kíváncsiság, a gyer- 
mek számára egyre táguló világ megismerésének a vágya, az újdonságok iránti ér- 
deklődés. Az anyanyelvi fejlesztés terén a mozgástér biztosítása mellett a kisgyer- 
meknevelő a különböző fizikai-tapasztalati élményszerzésen túl, a dalokon, mondó- 
kákon, meséken keresztül teszi az egyes élethelyzeteket befogadhatóvá, értékelhe- 
tővé, feldolgozhatóvá. Ennek során fejlődik a passzív, majd az aktív szókincs, a 
nyelvi problémamegoldó képesség, az anyanyelv szabályszerűségeinek felismerése, 
a szókincs pedig bővül. Párhuzamosan fejlődik a kommunikatív képesség, erősödik 
a kommunikációs kedv, gyarapodik a képzelet. 

A Bölcsődei Nevelés-Gondozás Országos Alapprogramja (2020) a releváns tör- 
vény alapján deklarálja, hogy a bölcsőde nemcsak tiszteletben tartja a gyermek val- 
lási hovatartozását, hanem lehetőségeihez képest ezen az alapon segíti az identitás- 
tudat fejlődését, egyúttal hozzásegíti a gyermeket ahhoz, hogy megismerjen a sajátja 
mellett más kultúrát és hagyományrendszert, és megtanulja tiszteletben tartani azt. 

A magyar jogkörnyezet nem csupán a szabad vallásgyakorlást biztosítja, hanem 
azt is, hogy az egyházi és a magán- illetve alapítványi intézmények, a kötelező alap- 
programon túl, eltérjenek az állami oktatás-nevelés tematikájától. A fenntartó egy- 
háznak joga van pedagógiai programjába beépíteni — az ott nevelkedő gyermekek 
ismereteire és készségeire alapozó módon -— a vallási ismereteket, a pedagógusoktól 
pedig elvárhatja az alapvégzettségnél több, speciálisabb kompetenciát (Frang, 2021). 

A népköltészeti alkotások mellett a bibliai szövegekben (melyek közül jó néhány 
teljesen, vagy elemeiben beépült a magyar folklórkincsbe is) sajátos nyelvi fordula- 
tok találhatók, melyek a szocializációs folyamatot is segítik, irányítják. Ilyenek töb- 
bek között a köszönési formák, az illemszabályok, a családi szerepek, a csoporttudat. 
Ezeken keresztül nemcsak történeti folyamatokba, régmúlt hagyományokba, hanem 
a szakrális gondolkodásba, a természet és ember viszonyába is belelátunk. Ilyen mó- 
don erősödik az identitás, megalapozódik a világnézet (Frang, 2020). 

Ahogyan azt az előbbiekben is láttuk, a világnézeti nevelés, mondhatjuk, a hit- 
életre nevelés, elsősorban a felnőttek példaadásával kezdődik, vagyis a családi minta 
adja ennek a szokásrendi alapjait. Erre képes a kisgyermeknevelés ráerősíteni. Azt, 
hogy erre napjainkban már ilyen korai életkorra vonatkozóan is van igény, mutatja 
az egyházi óvodák mellett az egyházi bölcsődék elindulásának növekedő aránya. 

Az intézményi napirend, a napirendhez kötődő liturgikus szokások és a mesék, 
történetek témái az egyházak kialakult rítusaihoz, hitéletéhez, a napszakoknak is ke- 
retet adó elvárt szokásaihoz kell, hogy idomuljanak. A tanulmány — soproni példákat 
a középpontba állítva — a továbbiakban azt a kérdéskört járja körül, hogy milyen 
eszközök vannak és lehetnének ma a kisgyermeknevelő kezében ahhoz, hogy egy- 
házi bölcsődében neveljék a kisgyermekeket, és mindezen hogyan lehet alakítani. 


A soproni egyházi kisgyermeknevelés 


Sopronban napjainkban három működő és egy tervezett egyházi óvodáról számolha- 
tunk be. Ebből kettő római katolikus, egy evangélikus, és a tervezett is az evangéli- 
kus felekezeté lesz.? 

A soproni bölcsődék közül egy a római katolikus egyházé (Szent Anna Böl- 
csőde, Halász utca), a református gyülekezethez viszont egy három családi bölcső- 
déből álló hálózat tartozik, mely egy épületben működik (Csillag Családi Bölcsőde 
Hálózat?, Csatkai Endre utca). Mindegyik kisgyermeknevelő intézmény — a 


Szent Orsolya Óvoda, Lőverek (Róm. Kat. Egyház), Szent Anna Óvoda, Halász utca (Róm. Kat. 
Egyház), Hunyadi Evangélikus Óvoda, Borsmonostori utca (Evangélikus Egyház), Tervezett: Hil- 
lebrand utcai óvoda, (Evangélikus Egyház) 

Hajnalcsillag Családi Bölcsőde, Fülemüle Családi Bölcsőde, Kerekerdő Családi Bölcsőde. 

honlapjukon is elérhető — dokumentumai szerint az értékátadást, a szeretetet, az egy- 
házi hagyományokat emeli ki a bölcsődei alapprogram mellett. 


Érték — mérték? 


Amikor Ferenc pápa Laudato Si", vagyis Áldott légy (2015) című enciklikájában a 
teremtett világ értékeiről beszélt, akkor nem csupán a Földünk védelmében szólalt 
fel, hanem minden teremtmény nevében. Értékeket sorol és értéket közvetít a világ 
számára: örök és egyetemes értékeket. Az enciklika elsősorban szociális témákról és 
a társadalmi igazságosság kérdéseiről szól, amelyek között jelentős szerep jut a kör- 
nyezetvédelemnek. 

Egyik alfejezetének a címe a következő: Semmi sem közömbös számunkra ezen a 
világon (Ferenc pápa, 2017:5). Utal II. János Pál pápára, aki első enciklikájában meg- 
jegyezte: úgy tűnik, hogy az ember ,, a természeti környezetben nem lát egyebet, mint 
a közvetlen felhasználás és a fogyasztás számára hasznos dolgot" (II. János Pál, 
2005:28). Ferenc pápa szerint ,, Sajnos a környezeti válság konkrét megoldásainak ke- 
resésére irányuló sok törekvés nemcsak a hatalmasok elutasítása miatt szokott kudar- 
cot vallani, hanem a többiek érdektelensége miatt is. A magatartásformák, amelyek 
akadályozzák a megoldás útjait — a hívők között is —, aprobléma tagadásától a közöm- 
bösségig, a kényelmes beletörődésig vagy a technikai megoldásokban való vak biza- 
lomig terjednek. Új, egyetemes szolidaritásra van szükségünk" (Ferenc pápa, 2017:13). 

4 média és a digitális világ dinamikái, amelyek, ha mindent behálóznak, nem 
segítik elő az ember azon képességének fejlődését, hogy megfontoltan éljen, mélyen 
gondolkodjon és önzetlenül szeressen" (Ferenc pápa, 2017:29). Később hozzáteszi, 
hogy , az emberi lényt alanynak tekintjük, akit sosem lehet tárggyá lefokozni" (Fe- 
renc pápa, 2017:50). 

Csak az idézett pápai enciklikákból öt olyan értéket emelhetünk ki, amelyek csí- 
ráit elültethetjük már a kisgyermekkori nevelés során (szeretet, szolidaritás, felelős- 
ség, megfontoltság, emberi méltóság), és ennek folyományaként olyan felnőttek vál- 
hatnak a gyermekekből, akik tisztelik, szeretik és mértékkel használják a természet 
kincseit és a technika vívmányait. Ide tartozik az emberi élet tisztelete is. 

Miért fontosak ezek az értékek? Keresztény szempontból az Isten előtti felelős- 
ségünket tudatosítják. Profán értelemben a társadalmi viselkedést szabályozzák, és 
az emberi kapcsolatok minőségét teremtik meg. Az értékek felismerése az egyes em- 
ber számára az önmegismerésen keresztül az önértékelést erősíti, egyúttal mások ér- 
tékelését segíti. Az értékek az élet kapaszkodói, amennyiben nem (csak) materiális 
javakhoz kapcsolódnak. A lelki-szellemi értékek teszik az embert kíváncsivá, hajtják 
előre a kutatásokban, vagy csak egyszerűen segítik a világban való tájékozódást. 

Napjaink értékrendje elég változatos képet mutat. Erkölcsi téren meghatározó a 
világnézet, amely részben az egyházi kapcsolódástól, részben más, emberek által 
felállított filozófiai rendszerekkel való azonosulástól függ. Ilyen módon a szellemi- 
lelki értékek az emberitől a globális dimenzióig kiterjeszthetők, amibe természetesen 
beletartoznak az eleink alkotta hagyományok, a nemzeti, nyelvi értékek is. Ezek job- 
bára állandók vagy a történelem folyamán lassan változók. Ezt kiválóan bemutatja 

Brand magyarázata, mely szerint a legfontosabb és legmélyebb érték a természet, 
majd a kultúra, melyek a szemléltető kéregábráján a leglassabban mozognak, azaz, 
változnak (Brand, 2001:42). 

Külön kell említeni a politikai értékeket, melyek csak részben függnek az erköl- 
csi értékektől, hiszen a gazdaság, a nemzetközi és globális világ változó hatása azo- 
kat erőteljesen befolyásolja. Ezek a hatások az egyes emberek és a családok életét is 
alakítják, mint például az anyagi értékek sora: a pénz, a lakáskörülmények, a külön- 
féle civilizációs eszközök és termékek. Ma ehhez egy nagyon erős médiahatás járul, 
amely folyamatos fogyasztásra ösztönzi az emberiséget. Holott az anyagiak felhal- 
mozása nem jelent egyértelműen boldogságot. Ahogyan a multinacionális gépezet- 
szemlélet sem. Sőt, ahogyan Skrabski és Kopp (2007) fogalmaz, a bizalom az, ami 
valójában a társadalmi tőke központi jellemzője. 

A bizalom a kisgyermek számára is az egyik, ha nem a legfontosabb érzelem. Ezt 
már születése után ki tudja fejezni. A bizalom kulcsa pedig a szeretet, és ezzel vissza- 
értünk azokhoz a lelki-szellemi szükségletekhez, amelyek a kisgyermeknevelést meg 
kell, hogy határozzák. Ebből következik, hogy az értékrend és az ehhez társuló mér- 
téktartás alapjait a legkorábbi életszakaszban, szilárdan kell lerakni. Ennek a család és 
a kisgyermeknevelő egyaránt a felelőse. Hiszen a kisgyermeknek már korai életében 
különféle változásokat kell megtapasztalnia. A legnehezebb a szülőtől való időleges 
elszakadás, amikor bölcsődébe kerül. Ha a bölcsődei lét jól alapozza meg a szociali- 
zációt, akkor később könnyebb lesz a bölcsőde-óvoda, majd az óvoda-iskola váltás. 


A hitélet jelentősége 


A hitélet többletértéket hordoz, hiszen nem a földi javak és a földi jog a legmegha- 
tározóbb, hanem az Isten előtti felelősség. Az egyházi bölcsődékben olyan norma- 
és szabályrendszert alakítanak ki a családokkal együttműködve, amelyet nem elsőd- 
legesen a társadalmi és esztétikai igények befolyásolnak, hanem az örök értékek. 
Természetesen az egyházi kisgyermeknevelő intézményekben is az általános, 
már korábban megfogalmazott gyermekközpontú módszerek és elvek adják a neve- 
lés alapját, de ehhez egy másfajta értékrend is csatlakozik. Itt is a legfontosabb a 
gyermek testi, lelki, szellemi fejlődése; az egész személyiségének fejlesztése; az ér- 
telem, a képzelet, a beszéd segítése; a különböző készségek és képességek fejlesz- 
tése; a társas magatartás, az érzelemvilág megalapozása és gazdagítása; valamint az 
erkölcsi ítélet megalapozása. Megfelelő alapokon tud majd kialakulni az a személyi- 
ség, aki felnőttként a döntésképtelenség helyett határozottan tud dönteni, döntése 
alapját pedig a változó, divatos értékek helyett az örök és változatlan értékek adják. 
Mivel a kisgyermek fejlődéséhez szükséges alapokat egyrészt a rendszeresség 
(egy napirend kialakítása) valamint a szokásrend alakítja, a családi felelősség körébe 
tartozik a kisgyermek családi hitéletbe való bevonása, amihez imádság járul, a csa- 
ládi adekvát nyelvhasználat, és a házaspár mélységes egymás iránti tisztelete, ami 
uralja a kommunikációt is, és így igyekeznek elkerülni, hogy akárcsak egy szóval is 
megbántsák egymást. Ide tartozik a mise, illetve az istentisztelet-látogatás, ami kez- 
detben nehéz egy kisgyermekkel, de őt is hozzá kell szoktatni a templomhoz, a 

szertartáshoz. Ebben sokat segíthet, ha a bölcsőde közel van az Istenházához, s a 
csoportok a szülőkkel együtt látogatják a szertartásokat. Az egyházi bölcsődében 
természetes, hogy a nép- és műmesék mellett a történetmesélésekben, valamint a 
beszélgetésekben megjelennek a bibliai személyek. Mint ahogy az is, hogy nem csu- 
pán a nemzeti, hanem az egyházi ünnepeket is megtartják, és a napi rutin folyamán 
kialakítják a kisgyermekekben a megfelelő rítusokat. 


Összegzés 


Ahhoz, hogy az egyházi bölcsődékben az általános csecsemő- és kisgyermeknevelő 
képzésen túl a felekezetek elvárásainak megfelelő szakembereket képezzünk, szük- 
ség volna a soproni Hitéletre nevelés az óvodában nevű specializációt és a pedagó- 
gus szakvizsgás képzést a csecsemőgondozókra is kiterjeszteni. Hiszen nem csak az 
az egyházi elvárás, hogy az ezeken a képzéseken végző pedagógusok a megszerzett 
tudással felvértezve a 21. század kihívásainak meg tudjanak felelni, hanem az is, 
hogy a vallásos élet hagyományainak megfelelő pedagógiai eszközöket is tudatosan 
alkalmazzák a bölcsődei programokban. Azokat a pedagógiai erényeket, amelyekkel 
a keresztény alapelvek szerint hitelesen gondozhatják, nevelhetik a reájuk bízottakat, 
és szokássá erősíthetik a kisgyermekek vallásos cselekedeteit. Mindehhez a hitéle- 
tükben is stabil, szakmailag felkészült pedagógusokra van szükség. A képzésben te- 
hát olyan átfogó ismereteket kell nyújtani, melyek a társadalmi változások kihívá- 
sára a kereszténység, a hagyományok alapján fogalmazzák meg a helyünket a te- 
remtett világban, és amely ismeretek birtokában majd a kisgyermeknevelő — a gyer- 
mek korosztály számára érthetően — értelmezést, eligazítást adhat a természeti és 
humán környezet jelenségeiről. Olyan eszközöket a hitéletben is, amelyekkel majd 
gyakorló csecsemőgondozóként segítik a személyiség kibontakozását, az identitás 
erősödését, a közösségbe ágyazódást. Az egyházi bölcsődei szakmai gyakorlatok so- 
rán pedig módszertani gyakorlatot szereznek a hallgatók ezen ismeretek átadásában, 
a tanulmányaik alatt is gyakorolva a keresztény műveltséget és világképet. 

Napjainkban a tudástartalom elsajátíttatása mellett nagy hangsúlyt kap a közne- 
velésben is az erkölcsi fejlődés biztosítása és az etika. A történelemben megmutatko- 
zott, hogy mindez korábban a hitéletre nevelés szerves része volt. Az ember szemé- 
lyiségében a hit és a tudás harmonikus egységet alkot, ezt kisgyermekkorban kell 
megalapozni. A hitre nevelés legfőképpen a tettekben, példákban ölt testet, amiken 
keresztül gondolkodási és gyakorlati móddá válik. Mivel a gyermek elsőként azt az 
életstílust sajátítja el, amit a felnőtt példájából a családban, illetve táguló környezeté- 
ben, például a bölcsődében lát, ezért a hitéletét vállaló és azt továbbadni szándékozó 
pedagógusnak a kisgyermekre és a családokra is fokozott figyelmet kell fordítania. 

Összességében elmondhatjuk tehát, hogy korunk sajátos kihívásaira a hitből fa- 
kadó örök értékekkel is lehet és kell válaszolnunk, és erre napjainkban ismét társa- 
dalmi igény mutatkozik. Ennélfogva indokolt, hogy a soproni csecsemő- és kisgyer- 
meknevelő képzésben is megjelenjen A hitéletre nevelés specializáció. 

